Diari Oficial de la Generalitat Valenciana


Sumari del DOGV 3067, del 29-08-1997 (1997/9542)

ORDRE de 29 de juliol de 1997, de la Conselleria de Cultura, Educació i Ciència, per la qual es convoca el procediment selectiu per a l'adquisició de la condició de catedràtic en els cossos de professors d'Ensenyament Secundar¡, professors d'escoles oficials d'idiomes i professors d'Arts Plàstiques i Disseny.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3067

Data del DOGV
:   29-08-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/9542


Data del document
:   29-07-1997

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

Anàlisi jurídica

ORDRE de 29 de juliol de 1997, de la Conselleria de Cultura, Educació i Ciència, per la qual es convoca el procediment selectiu per a l'adquisició de la condició de catedràtic en els cossos de professors d'Ensenyament Secundari, professors d'escoles oficials d'idiomes i professors d'Arts Plàstiques i Disseny.  
La Llei Orgànica 1/1990, de 3 d'octubre, d'Ordenació General del Sistema Educatiu (LOGSE), en la disposició addicional 16.3, crea la condició de catedràtic i estableix els requisits que seran necessaris per a adquirir-la.  
El desenvolupament de les previsions que hi ha en la LOGSE es duu a terme pel Reial Decret 575/1991, de 22 d'abril, pel qual es regula la mobilitat entre els cossos docents i l'adquisició de la condició de catedràtic, que en el capítol IV estableix els requisits que han de reunir per a accedir a tal condició, el caràcter personal d'aquesta, el sistema d'accés, els mèrits que han de valorar-se i la resta de consideracions a les quals s'ajusta estrictament aquesta convocatòria.  
Realitzat el concurs de mèrits previst en la disposició transitòria cinquena de la LOGSE, és procedent convocar el sistema selectiu previst per la mateixa Llei orgànica amb caràcter general per adquirir aquesta condició.  
Per tot això, i complit el que preveu l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques, i de conformitat amb el que disposen els articles 9 i següents del Reial Decret 575/1991, de 22 d'abril, la Conselleria de Cultura, Educació i Ciència ha disposat convocar procediment selectiu per a l'adquisició de la condició de catedràtic d'acord amb les bases següents:  
Primera. Bases generals  
1.1 Es convoca procediment selectiu per a l'adquisició de la condició de catedràtic en els cossos de professors d'Ensenyament Secundari, professors d'escoles oficials d'Idiomes i professors d'Arts Plàstiques i Disseny.  
1.2 Podran adquirir l'esmentada condició, mitjançant aquesta convocatòria, el nombre de professors que s'indica seguidament:  
Cos  
- Professors d'Ensenyament Secundari 490  
- Professors d'escoles oficials d'Idiomes 6  
- Professors d'Arts Plàstiques i Disseny 4  
Les places no seran acumulables entre si.  
1.3 Al desenvolupament d'aquest procediment selectiu s'aplicarà les normes següents:  
- Llei Orgànica 1/1990, de 3 d'octubre, d'Ordenació General del Sistema Educatiu (LOGSE).  
- Llei 30/1984, de 2 d'agost, de Mesures per a la Reforma de la Funció Pública, modificada per les lleis 23/1988, de 28 de juliol; 22/1993, de 29 de desembre, i 42/1994, de 30 de desembre.  
- Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el text refós de la Llei de la Funció Pública Valenciana.  
- Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJPA).  
- Reial Decret 575/1991, de 22 d'abril, pel qual es regula la mobilitat entre els cossos docents i l'adquisició de la condició de catedràtic.  
- Reial Decret 850/1993, de 4 de juny, pels qual es regula l'ingrés i l'adquisició d'especialitats en els cossos de funcionaris docents a què fa referència la LOGSE.  
- Aquesta convocatòria i resta de normes que li siguen d'aplicació.  
Segona. Requisits dels candidats  
Per a ser admesos en aquest procediment selectiu, els aspirants hauran de reunir els requisits següents:  
2.1 Pertànyer com a funcionaris de carrera a algun dels cossos a què fa referència la base 1.1 de aquesta convocatòria.  
2.2 Reunir tots els requisits generals exigits per a l'ingrés en la funció pública docent.  
2.3 No tenir adquirida la condició de catedràtic.  
2.4 Haver prestat serveis durant un mínim de vuit anys com a funcionaris de carrera en el corresponent cos i especialitat computats a la data d'acabament del termini de presentació d'instàncies. En el cas de funcionaris que pertanyen al cos de professors d'Educació Secundaria i respecte de les especialitats derivades de la implantació del que disposa el Reial Decret 1.701/1991, de 29 de novembre, i el Reial Decret 1.635/1995, de 6 d'octubre, es considerarà que reuneixen aquest requisit tenint en compte tant els serveis prestats en la nova especialitat d'adscripció, com els prestats en l'antiga especialitat que haja donat origen a l'actual.  
2.5 Tenir destinació en un centre dependent de l'àmbit de gestió de la Conselleria de Cultura, Educació i Ciència. En el cas de professors que es troben en situació d'excedència voluntària, adscrits en places a l'exterior o en circumstàncies anàlogues, el compliment d'aquest requisit s'entendrà referit respecte al centre en què tingueren destinació docent en el moment de produir-se la situació o l'adscripció esmentades.  
Així mateix, per a aquells funcionaris que es troben en règim de comissió de serveis o en circumstàncies anàlogues, es considerarà com a centre de destinació aquell en què tinguen destinació definitiva.  
2.6 Tots els requisits enumerats hauran de posseir-se en el termini de presentació d'instàncies i mantenir-se, llevat del requisit previst en l'apartat 2.5, fins la resolució d'aquest procediment.  
Tercera. Sol·licituds  
3.1 Tots aquells professors que, reunint els requisits establits en la base 2, desitgen prendre part en aquest procediment hauran de fer constar aquesta circumstància en la instància, que serà facilitada gratuïtament en les direccions territorials de Cultura i Educació.  
3.2 Els drets d'examen seran de 4.007 pessetes, inclòs la formació de l'expedient, i s'ingressaran en el compte corrent restringit denominat Generalitat Valenciana. Conselleria d'Economia, Hisenda i Administració Pública. Compte restringit de col·laboració en la recaptació de tributs, preus públics i sancions de les entitats de crèdit col·laboradores que determina l'annex I de l'Ordre de 26 de febrer de 1993 (Diari Oficial de la Generalitat Valenciana de 17 de març), de la Conselleria d'Economia i Hisenda. Les despeses de transferència aniran a càrrec dels interessats. En la instància haurà de constar el segell de l'entitat bancària, acreditatiu del pagament de drets, i la manca d'aquests o el pagament fora del termini en determinarà l'exclusió de l'aspirant. En cap cas la presentació i el pagament en l'entitat bancària suposarà l'eliminació del tràmit de presentació, en termini i forma, de la instància.  
3.3 A la instància de sol·licitud s'adjuntarà la documentació següent:  
a) Fotocòpia del document nacional d'identitat.  
b) Declaració dels mèrits que s'hi al·leguen d'acord amb el model de l'annex II.  
c) Tota la documentació justificativa per a la valoració dels mèrits a què fa referència el barem de l'annex II d'aquesta convocatòria, i s'entendrà que solament es prendran en consideració aquells mèrits degudament justificats durant el termini de presentació d'instàncies, per mitjà de la documentació que es determina en aquest annex, llevat de la memòria que es lliurarà en l'acte de presentació que es realitze davant el tribunal amb anterioritat a l'inici de la prova.  
3.4 Les sol·licituds es dirigiran al director general de Personal de la Conselleria de Cultura, Educació i Ciència i es presentaran, conjuntament amb la documentació, en el registre de les direccions territorials de Cultura i Educació o als llocs i en la manera que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú de l'1 al 31 d'octubre de 1997.   
En el cas que s'opte per presentar la sol·licitud en una oficina de Correus, es farà en sobre obert perquè la instància siga datada i segellada pel funcionari de correus abans de ser certificada.  
Les sol·licituds subscrites pels espanyols a l'estranger podran cursar-se en el termini assenyalat en el paràgraf anterior, per mitjà de les representacions diplomàtiques o consulars espanyoles corresponents, que les trametran seguidament a la Conselleria de Cultura, Educació i Ciència.   
3.5 L'administració es reserva el dret a requerir, en qualsevol moment del desenvolupament del procediment, l'acreditació de la documentació que es considere necessària.  
Quarta. Admissió d'aspirants  
4.1 Acabat el termini de presentació d'instàncies, la Direcció General de Personal dictarà una resolució en què declararà aprovada la llista provisional d'admesos i exclosos, que s'haurà de publicar en el Diari Oficial de la Generalitat Valenciana. En aquesta llista haurà de constar els cognoms i nom, el document nacional d'identitat, i també, si es produeix, la causa d'exclusió.  
4.2 Els aspirants exclosos disposaran d'un termini de deu dies, comptats a partir de l'endemà de la publicació de l'esmentada llista, per esmenar el defecte que n'haja motivat l'exclusió.   
Les reclamacions s'adreçaran a la Direcció General de Personal, d'acord amb el que disposa l'article 71 de la Llei 30/1992, de 26 de novembre, i es presentaran per qualsevol de les maneres previstes en la base 3.4 de aquesta convocatòria.  
4.3 Les reclamacions presentades seran acceptades o denegades per resolució expressa del director general de Personal, mitjançant la qual es declararà aprovada la llista definitiva d'admesos i exclosos, que serà publicada en el Diari Oficial de la Generalitat Valenciana.  
4.4 Contra aquesta resolució, que posa fi a la via administrativa (d'acord amb el que preceptua l'article 109, en relació amb la disposició addicional novena de la Llei 30/1992, de 26 de novembre), podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, i prèviament requerirà una comunicació a l'òrgan que va dictar l'acte impugnat, d'acord amb el que disposa l'article 110.3 de l'esmentada Llei 30/1992, de 26 de novembre.  
Cinquena. Òrgans de selecció  
5.1 La selecció dels participants en el procediment a què fa referència aquesta convocatòria es realitzarà pels òrgans següents:  
- comissions de selecció  
- tribunals  
- comissions de valoració  
5.1.1 Comissions de selecció. Es nomenarà una comissió de selecció per cadascun dels cossos a què fa referència la presenta convocatòria. Estaran constituïdes per un president i quatre vocals, designats per la Direcció General de Personal entre funcionaris de carrera del cos corresponent que estiguen en possessió de la condició de catedràtic i funcionaris del cos d'inspectors d'Educació o del cos d'inspectors al servei de l'administració educativa. Actuarà com a secretari el membre menys antic en el cos, llevat que la comissió lliurement hi dispose una altra cosa.   
5.1.2 Tribunals. Es nomenarà, almenys, un tribunal per cadascuna de les especialitats de les quals siguen titulars els aspirants que participen en la presenta convocatòria.  
Quan el nombre d'instàncies així ho aconselle, podran nomenar-se tribunals per grups d'especialitats.  
Els tribunals estaran constituïts per cinc membres:  
- Un president, designat pel director general de Personal entre professorat del cos i especialitat corresponent que posseïsquen la condició de catedràtic.  
- Quatre vocals, designats per sorteig entre funcionaris dels cossos i especialitats corresponents que posseïsquen la condició de catedràtic.  
Exercirà les funcions de secretari en cada tribunal el vocal de menor antiguitat en el cos, llevat que el tribunals, lliurement, hi disposen una altra cosa.  
En el supòsit que no siga possible designar tots els vocals en les condicions anteriorment assenyalades, s'hi podran designar professors d'altres especialitats dels cossos a què fa referència la convocatòria que posseïsquen la condició de catedràtic.  
Es podrà nomenar president i vocals suplents, de conformitat amb els criteris pels quals s'han designat els tribunals.  
Es podran nomenar per la direcció general de Personal assessors especialistes per a col·laborar en les tasques que el tribunal els encomane.  
5.1.3 Comissions de valoració. Per cada cos es nomenarà una comissió de valoració dels mèrits, independentment del nombre de tribunals que hi existisquen.  
Els membres de les comissions de valoració seran designats amb els mateixos criteris establits en la base 5.1.2 en relació amb la composició dels tribunals.  
5.2 La constitució, les actuacions, l'abstenció i la recusació dels òrgans de selecció es regiran, en tot allò que els siga d'aplicació, per tot allò que s'estableix des de l'article 22 fins l'article 29 de la Llei 30/1992, de 26 de novembre. Aquesta constitució i actuació s'ha de realitzar en les dates que determine la Direcció General de Personal.  
La Direcció General de Personal autoritzarà la suplència dels presidents dels tribunals o de les comissions de valoració, i els presidents que hi hagen d'actuar autoritzaran la suplència dels vocals, tenint en compte que haurà de recaure en algun dels vocals suplents que figuren en la disposició que els hi haja nomenat.  
En tot cas, serà d'aplicació supletòria a la composició i el funcionament dels òrgans de selecció, a més del que s'especifica en els apartats anteriors, el que s'assenyala a l'efecte en el Reial Decret 850/1993, de 4 de juny (Boletín Oficial del Estado de 30 de juny), pel qual es regula l'ingrés i l'adquisició de noves especialitats en els cossos de funcionaris docents a què fa referència la LOGSE.  
Així mateix, els serà d'aplicació el que estableix el Reial Decret 24/1997, d'11 de febrer (Diari Oficial de la Generalitat Valenciana de 17 de febrer), sobre les indemnitzacions per raó del servei i les normes complementàries.  
Als efectes de comunicacions i d'altres incidències, els òrgans de selecció tindran la seu en la Conselleria de Cultura, Educació i Ciència, avinguda de Campanar, número 32, 46523 València.  
5.3 Funcions dels òrgans de selecció  
5.3.1 Les funcions de les comissions de selecció seran:  
- La coordinació dels tribunals.  
- La determinació dels criteris d'actuació dels tribunals i l'homogeneïtzació d'aquesta.  
- L'agregació de les puntuacions corresponents a les diferents fases del procediment, l'ordenació dels aspirants i la declaració dels qui hagen superat aquest procediment.  
- L'elaboració de les llistes dels aspirants seleccionats, i també la tramitació d'aquestes a l'òrgan convocant.  
5.3.2 Les funcions dels tribunals seran:  
- La valoració dels coneixements a què fa referència la prova prevista en la base 6.2 de aquesta ordre.  
- La qualificació de la memòria a què fa referència l'apartat 4 del barem de l'annex I de aquesta convocatòria.  
5.3.3 La funció de les comissions de valoració serà l'assignació de les puntuacions corresponents als mèrits al·legats i justificats documentalment, d'acord amb el que preveu la base 3.3 de aquesta ordre, pels apartats 1.2, 2 i 3 del barem.  
5.3.4 Funcions encomanades a altres òrgans de l'administració. L'assignació de les puntuacions que corresponguen als aspirants per l'apartat 1.1 del barem es realitzarà per les direccions territorials de Cultura i Educació, que realitzaran aquesta valoració en nom dels òrgans de selecció, i els aportaran els resultats que n'obtinguen.  
5.4 En cap cas les comissions de selecció podran declarar que han superat el procediment objecte d'aquesta convocatòria un nombre d'aspirants superior al de places convocades, d'acord amb la base 1.2 de aquesta ordre. Qualsevol proposta que contravinga el que anteriorment s'ha establit serà nul·la de ple dret.  
5.5 La Direcció General de Personal podrà dictar les instruccions complementàries que considere necessàries per al funcionament dels òrgans de selecció.  
Sisena. Procediment per a l'adquisició de la condició de catedràtic  
Conformement al que estableix el Reial Decret 575/1991, de 22 d'abril, aquest procediment de selecció estarà integrat per:  
6.1 Concurs de mèrits. En aquest concurs es valoraran els mèrits previstos en el barem publicat com a annex I de aquesta ordre, i també la memòria prevista en l'apartat 4 del mateix, que tindrà caràcter personal i individual, el contingut de la qual haurà d'adaptar-se a les especificacions de l'annex III de aquesta ordre.  
La portada de l'esmentada memòria haurà d'ajustar-se al model que es publica com a annex IV d'aquesta convocatòria.  
6.2 Prova. Consistirà en l'exposició oral d'un tema de l'especialitat dels aspirants, elegit per aquests, dels temes que componen la part A del temari de l'especialitat vigent en els procediments per a l'ingrés en la funció pública docent en els cossos objecte d'aquesta convocatòria, que s'indiquen en l'annex V d'aquesta ordre. Aquest tema haurà d'haver-se comunicat prèviament al tribunal en l'acte de presentació.  
En les disciplines de llengües estrangeres, la prova es realitzarà íntegrament en l'idioma corresponent.  
A l'exposició seguirà un debat que versarà sobre el contingut d'aquesta i de la memòria, si s'hi haguera presentat.  
L'exposició del tema tindrà dues parts: la primera, versarà sobre els aspectes acadèmics del tema, haurà de tenir el suport de les referències bibliogràfiques i documentals que calguen per a assolir el nivell científic que la condició de catedràtic requereix; en la segona, l'aspirant haurà de relacionar el tema amb el currículum oficial vigent en l'àmbit de la Conselleria de Cultura, Educació i Ciència, fent el tractament didàctic escaient en funció de l'etapa, el curs o el cicle formatiu al qual el referisca.  
El candidat disposarà, com a màxim, d'una hora per a l'exposició del tema elegit. La durada del debat sobre la prova serà com a màxim de quinze minuts si no s'ha presentat memòria i, en cas contrari, disposarà com a màxim de trenta minuts per al debat.  
6.3 Per a l'exposició del tema, el candidat podrà utilitzar el material auxiliar que considere oportú i que haurà d'aportar-hi ell, i també un guió del tema elegit, que no excedirà d'un full.  
Setena. Desenvolupament del procediment selectiu  
7.1 L'ordre d'actuació dels aspirants s'iniciarà alfabèticament pel participant el primer cognom del qual comence per la lletra S, d'acord amb el que estableix la Resolució de 14 d'abril 1997, de la direcció general de la Funció Pública.  
Aquells tribunals que no compten amb aspirants el primer cognom dels quals comence per la lletra S, iniciaran l'ordre d'actuació per la lletra o lletres següents en ordre alfabètic.  
7.2 Els tribunals podran requerir als opositors perquè acrediten la seua identitat en qualsevol moment.  
7.3 Aquest procediment selectiu s'iniciarà a partir del dia 15 de desembre de 1997. Els aspirants seran convocats a l'acte de presentació mitjançant resolució per la qual es declare aprovada la llista definitiva d'admesos i exclosos. En aqueixa convocatòria s'indicarà la data, l'hora i el lloc de realització de l'acte de presentació.  
En l'acte de presentació, l'aspirant haurà de comunicar al tribunal, mitjançant escrit dirigit a aquest que lliurarà personalment o mitjançant persona degudament autoritzada, el tema que exposarà en la prova, sense que posteriorment en puga variar la selecció.  
Igualment, en aquest acte, els aspirants que presenten la memòria a què fa referència l'apartat 4 del barem de mèrits, n'efectuaran l'entrega al tribunal.  
Els aspirants hauran de dur a l'acte de presentació el document nacional d'identitat, passaport o permís de conduir, on aparega la fotografia del titular.  
7.4 Els aspirants seran convocats tant a l'acte de presentació com a la realització de la prova davant els tribunals en una única crida, i en seran exclosos els qui no compareguen, llevat de les causes de força major degudament justificades i considerades pel tribunal.  
7.5 Una vegada iniciades les actuacions davant el tribunal, les successives crides als aspirants hauran de fer-se públiques per part dels tribunals als locals on s'estiga realitzant les actuacions amb quaranta-vuit hores, almenys, d'antelació a l'inici d'aquestes.  
7.6 En qualsevol moment del procediment selectiu, si els òrgans de selecció tingueren coneixement que algun dels aspirants no posseeix algun dels requisits exigits per aquesta convocatòria, prèvia audiència de la persona interessada, hauran de proposar la seua exclusió al director general de Personal, i comunicar-li les inexactituds o falsedats formulades per l'aspirant en la sol·licitud d'admissió al procediment, als efectes corresponents. En aquest cas, fins que s'emeta la resolució corresponent, l'aspirant hi podrà seguir participant condicionalment.  
Contra la resolució d'exclusió de l'aspirant, que posa fi a la via administrativa (d'acord amb el que preceptua l'article 109, en relació amb la disposició addicional novena de la de la Llei 30/1992, de 26 de novembre), podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, i prèviament requerirà una comunicació a l'òrgan que va dictar l'acte impugnat, d'acord amb el que disposa l'article 110.3 de l'esmentada Llei 30/1992, de 26 de novembre.  
Vuitena. Qualificació  
8.1 Valoració de mèrits  
8.1.1 La valoració de mèrits es realitzarà pels òrgans establits en l'apartat 5 d'acord amb les especificacions que s'estableixen en l'annex II d'aquesta ordre.  
8.1.2 Les comissions de valoració faran pública la puntuació obtinguda per la valoració de mèrits dels apartats 1, 2 i 3 del barem als taulers d'anuncis de les direccions territorials de Cultura i Educació; els interessats podran presentar en contra un escrit de reclamació dirigit al director general de Personal en el termini de deu dies a partir de l'endemà de la seua exposició.  
8.1.3 Les comissions de valoració trametran les modificacions de les puntuacions assignades en la fase provisional que pertocaren, com a conseqüència de les reclamacions, a les comissions de selecció respectives, mitjançant relació de tots els aspirants amb la indicació del document nacional d'identitat.  
8.2 Els tribunals qualificaran la memòria a la qual al·ludeix la base 6.1 d'aquesta ordre, d'acord amb el que estableix l'apartat 4 del barem de l'annex II, de zero a un punt i mig (0 a 1,5 punts). Aquesta qualificació serà la mitjana aritmètica de les qualificacions de tots els membres del tribunal. Si entre les puntuacions atorgades pels membres del tribunal existira una diferència igual o superior a dos terços de la puntuació total prevista per a la memòria en el barem, seran automàticament excloses les puntuacions màxima i mínima, i es resoldrà la puntuació mitjana entre les qualificacions restants.  
8.3 Valoració de la prova  
8.3.1 Els tribunals qualificaran la prova de zero a deu punts. Aquesta qualificació serà la mitjana aritmètica de les qualificacions de tots el membres presents en el tribunal, que tindran en compte per a emetre-les la valoració tant del coneixement dels aspectes científics i tècnics del tema exposat per l'aspirant, com el tractament didàctic d'aquest, en una proporció de 60% i 40%, respectivament, per a ambdós components de la prova.  
8.3.2 Si entre les puntuacions totals atorgades pels membres del tribunal hi haguera un diferència de tres o més enters, seran automàticament excloses les qualificacions màxima i mínima, i es resoldrà la puntuació mitjana entre les qualificacions restants.  
8.4 En acabar la qualificació de memòria i prova, els tribunals trametran a les comissions de selecció la relació de tots els aspirants amb la indicació del document nacional d'identitat i la puntuació obtinguda amb l'aproximació de deumil·lèsimes.  
8.5 Els aspirants podran recuperar la documentació presentada amb motiu d'aquesta convocatòria en el lloc i durant el termini que es determine en la resolució per la qual es faça pública la llista de seleccionats. Si aquesta no es retirara en el termini assenyalat, s'entendrà que l'aspirant renuncia a la seua recuperació i que declina, per tant, en el seu dret.  
Novena. Superació del procediment  
9.1 Resultaran seleccionats en aquest procediment, adquirint per tant la condició de catedràtic en el seu corresponent cos, aquells aspirants que hagen obtingut, almenys, un 35% de la puntuació màxima total i que ordenats segons la suma de puntuacions assolides en el concurs i la prova obtinguen un número d'ordre igual o inferior al nombre de places convocades en cada cos.  
9.2 Les comissions de selecció, una vegada rebudes les puntuacions atorgades pels tribunals, per les comissions de valoració i per les unitats a què fa referència la base 5, ordenaran els aspirants segons les puntuacions totals obtingudes i en determinaran els professors seleccionats.  
9.3 En el cas que en procedir a l'ordenació dels aspirants es produïren empats, aquests es resoldrien atenent successivament als criteris següents:  
- Major puntuació en la prova.  
- Major puntuació en cadascun dels apartats que figuren en el barem per l'ordre en què hi apareixen.  
- Si persistira l'empat, s'atendria a la major puntuació obtinguda en cadascun dels subapartats de cadascun d'aquests apartats, igualment per l'ordre en què apareguen en el barem.  
9.4 Les comissions de selecció, una vegada determinats els professors seleccionats, n'elaboraran una llista segons la puntuació d'ambdues fases que trametran a la direcció general de Personal amb la resta de la documentació corresponent al desenvolupament del procediment selectiu.  
9.5 La Direcció General de Personal ordenarà la publicació de les llistes d'aspirants seleccionats trameses per les comissions de selecció, en les direccions territorials de Cultura i Educació. Contra aquestes llistes es podrà interposar recurs ordinari davant la Direcció General de Personal, d'acord amb el que disposen els articles 107 i 114 de la Llei 30/1992, de 26 de novembre,   
9.6 La Direcció General de Personal publicarà en el Diari Oficial de la Generalitat Valenciana resolució per la qual es farà pública la llista del professorat que haja obtingut la condició de catedràtic, estendrà les credencials acreditatives i ordenarà la inscripció del professorat seleccionat en el Registre Central de Personal de la Funció Pública i en el Registre de Personal Docent de la Generalitat Valenciana.  
9.7 Contra l'esmentada resolució els interessats podran interposar, en el termini de dos mesos comptats a partir de l'endemà de la publicació en el Diari Oficial de la Generalitat Valenciana, recurs contenciós administratiu, i prèviament requerirà una comunicació a la Direcció General de Personal, d'acord amb el que disposa l'article 110.3 de la Llei 30/1992, de 26 de novembre.  
Deu. Recursos  
Contra aquesta ordre, que posa fi a la via administrativa d'acord amb el que disposa l'article 109 de la Llei 30/1992, de 26 de novembre, de règim jurídic de les Administracions Públiques i del Procediment Administratiu Comú, en relació amb la disposició addicional quinzena de la Llei 6/1997, de 14 d'abril, podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació, i requerirà una comunicació prèvia a l'òrgan que dictà l'acte impugnat, de conformitat amb el que preveu l'article 110.3 de l'esmentada Llei 30/1992, de 26 de novembre.  
València, 29 de juliol de 1997  
El conseller de Cultura, Educació i Ciència,  
FRANCISCO CAMPS ORTIZ  
ANNEX III  
(Apartat 4 del barem)  
L'extensió màxima de la memòria serà de 60 folis  
I. Cos de professors d'Ensenyament Secundari  
La memòria tindrà els apartats següents:  
1. Consideracions generals sobre l'àrea de l'Educació Secundària Obligatòria que corresponga a l'especialitat del candidat, i també la d'una matèria del currículum del batxillerat o sobre el currículum dels mòduls professionals dels cicles formatius que corresponga igualment a l'esmentada especialitat.  
2. Programació referida a un cicle o curs de l'àrea de l'Educació Secundària Obligatòria o de la matèria de batxillerat que han sigut objecte d'anàlisi en l'apartat anterior. La programació que s'elabore preveurà, almenys, els aspectes següents:  
- Capacitats que es pretén que desenvolupe l'alumnat en el cicle o curs corresponent.  
- Continguts que es consideren més escaients per al desenvolupament de les esmentades capacitats.  
- Organització i distribució dels continguts al llarg del cicle o curs.  
- Criteris i procediments d'avaluació, amb especial referència als aprenentatges bàsics que han d'assolir els alumnes en acabar el curs o cicle corresponent.  
- Seqüència de les unitats didàctiques que configuren la programació presentada.  
- Criteris de metodologia didàctica.  
- Mesures previstes per a atendre a la diversitat de l'alumnat.  
- Criteris per a assegurar el tractament dels temes transversals.  
3. Desenvolupament detallat d'una unitat didàctica inclosa en la programació a què fa referència l'apartat anterior.  
En l'apartat 1 de la memòria, el professorat de l'especialitat de Filosofia realitzarà l'anàlisi del bloc de continguts de la vida moral i la reflexió ètica, inclòs en el currículum de l'àrea de Geografia i Història i Ciències Socials de l'Educació Secundària Obligatòria, a més de l'anàlisi d'una matèria del currículum de Batxillerat.  
En l'apartat 1 de la memòria, el professorat de Llatí i Grec realitzaran l'anàlisi del currículum de la matèria optativa Cultura Clàssica, de l'Educació Secundària Obligatòria, a més de l'anàlisi d'una matèria obligatòria del currículum de Batxillerat.  
En l'apartat 1 de la memòria, el professorat de les especialitats relacionades amb la Formació Professional específica, incloses en l'annex VI del Reial Decret 1.701/1991, realitzaran l'anàlisi del currículum de l'àrea de Tecnologia de l'Educació Secundària Obligatòria o bé el disseny d'una matèria optativa d'iniciació professional, per a la mateixa etapa, relacionada amb l'especialitat del candidat. A més, hauran de realitzar l'anàlisi d'un mòdul d'un cicle formatiu de Formació Professional específic o d'una matèria del Batxillerat que corresponga a la seua especialitat. Si no haguera estat publicat en el Boletín Oficial del Estado cap cicle formatiu relacionat amb l'especialitat en el moment de la publicació d'aquesta convocatòria, aquesta última anàlisi podrà fer referència a una matèria d'un mòdul professional experimental.  
En l'apartat 2 de la memòria, el professorat a què fa referència el paràgraf anterior haurà de programar una de les àrees, matèries o mòduls desenvolupats en l'apartat primer. En el cas d'optar per l'àrea de Tecnologia, hauran de concretar la seua programació per a un cicle o curs.  
En disciplines de llengües estrangeres, la memòria es redactarà en l'idioma corresponent.  
II. Cos de professors d'escoles oficial d'Idiomes  
La memòria, redactada en l'idioma corresponent, inclourà els aspectes següents:  
1. Anàlisi dels criteris metodològics generals aplicats a l'ensenyament de l'idioma que imparteixen els candidats on es detalle:  
- Tècniques, suports i sistemes complementaris adequats per a cada cicle i nivell.  
- Desenvolupament de l'ensenyament en cadascuna de les seues fases, considerant les característiques del diferent alumnat.  
- Elaboració i desenvolupament del material necessari, tant per a l'ensenyament com per a l'avaluació dels coneixements. Quan siga necessari, aplicacions per a llenguatges específics.  
- Organització dels departament i intercanvi d'experiències entre el professorat d'aquest.  
- Bibliografia que considere recomanable, tant per al departament com per al professorat, l'aula i l'alumnat. Recursos no escrits que es consideren per a cadascun d'aquests, etc.  
2. Projecte d'ensenyament de l'idioma amb finalitats específiques de caràcter professional.  
III. Cos de professors d'Arts Plàstiques i Disseny  
La memòria tindrà els apartats següents:  
1. Fonaments i característiques del nou desenvolupament curricular a partir de la LOGSE.  
2. Organització i distribució dels continguts de l'especialitat del candidat en els dos cursos de les especialitats d'Arts Aplicades i Oficis Artístics, o en cicles formatius d'Arts Plàstiques i Disseny.  
3. Programació d'una assignatura que pertanya als plans d'estudis que s'impartisquen en les escoles d'Arts Plàstiques i Oficis Artístics, en què s'inclouran els aspectes següents:  
- Connexions amb els continguts de la formació prèvia o posterior, segons el nivell de la modalitat elegida pel candidat.  
- Objectius per al curs, especialitat o cicle elegit.  
- Concreció dels continguts i la seu distribució temporal.  
- Metodologia.  
- Criteris d'avaluació, amb especial referència als continguts mínims que haja de superar l'alumnat del curs, especialitat o cicle, si escau.  
4. Desenvolupament d'una unitat didàctica de la programació realitzada, que inclourà els objectiu de la unitat, els continguts i la seu distribució temporal, la metodologia, els recursos didàctics que s'hagen d'utilitzar i els criteris d'avaluació.  
5. Reflexió, a partir de l'experiència docent dels candidats sobre la contribució de l'especialitat en l'adquisició per part de l'alumnat d'una formació artística de qualitat.  
ANNEX IV  
Memória justificativa de l'apartat quart del barem  
Cognom primer .......................................  
Cognom segon ........................................  
Nom .........................................................  
Cos des del que hi participa ......................  
Especialitat ...............................................  
................., ..... de .................... de 19.....  
Signatura  
ANNEX V  
Temaris  
Cos Boletín Oficial del Estado  
Professors d'Ensenyament Secundari 21 de setembre de 1993  
 i 13 de febrer de 1996.  
Professors d'Escoles Oficials  
d'Idiomes 21 de setembre de 1993.  
Professors d'Arts Plàstiques i Disseny 28 d'abril de 1994.  
Temari de l' especialitat de Valencià: Llengua i Literatura.  
1. Teoria de la comunicació. Funcions del llenguatge. El signe lingüístic. Sistemes de comunicació lingüístics i no lingüístics.  
2. La variació lingüística. Varietats i registres.  
3. El registre estàndard. El registre col·loquial.  
4. La llengua dels mitjans de comunicació. El llenguatge administratiu i jurídic. El llenguatge de la ciència i de la tècnica.  
5. Les varietats diatòpiques. Caracterització dels grups dialectals.   
6. Descripció i caracterització del valencià. Els subdialectes.  
7. La subagrupació romànica de la llengua. Història de la llengua fins el segle XV.  
8. Evolució de la llengua des del segle XV fins el segle XX.  
9. El procés de normativització de principis de segle. Les Normes de Castelló de 1932.  
10. Els estudis de filologia valenciana al llarg del segle XX.  
11. Lingüística i sociolingüística. La llengua com a fet social. Llengües en contacte: una constant en la història de la llengua.  
12. Llengua i societat en el domini lingüístic actual: àmbits d'ús, registres i actituds. Prejudicis lingüístics.  
13. Estatut jurídic actual de la llengua en el domini lingüístic. El procés de normalització i d'estandardització. Situació sociolingüística del valencià.   
14. Fonologia I. Sistema vocàlic. La síl·laba i els diftongs. Fenòmens de contacte vocàlic.  
15. Fonologia II. Sistema consonàntic. Fenòmens de contacte consonàntic.   
16. Les convencions de la llengua escrita. Ortografia. Puntuació i sintaxi. La distribució del text en l'espai.  
17. El pla morfosintàctic. L'oració: categories gramaticals, funcions sintàctiques i valors semàntics.  
18. El sintagma nominal. Estructura i funcions. Morfologia del substantiu i de l'adjectiu.  
19. Els determinants: l'article, els demostratius, els possessius, els numerals i els indefinits.  
20. Els pronoms personals forts. Els pronoms febles. Formes, funcions i combinacions.  
21. El sintagma verbal. Estructura. La complementació verbal.  
22. El verb. Morfologia verbal.  
23. La preposició, la conjunció, l'adverbi i les locucions adverbials.  
24. L'oració composta. Coordinació, juxtaposició i subordinació.  
25. L'oració substantiva, l'oració de relatiu i l'oració adverbial.  
26. L'infinitiu, el gerundi i el participi. La negació.  
27. Semàntica i lexicologia. Lexemes i morfemes. Procediments per a la formació de paraules.  
28. Els camps semàntics i lèxics. Homonímia, hiperonímia, polisèmia, sinonímia i antonímia.   
29. El tractament de les habilitats lingüístiques I. El discurs oral. Comprensió i producció de textos orals.  
30 El tractament de les habilitats lingüístiques II. El discurs escrit. Comprensió i producció de textos escrits.  
31. La lingüística del text. El text com a unitat d'expressió i comprensió.  
32. Les propietats del text. Adequació, coherència, cohesió i estilística.  
33. Les tipologies textuals: tipus de textos.  
34. La literatura com a comunicació. El discurs literari.  
35. La narrativa. Els elements narratius.  
36. La poesia. Recursos de la funció poètica.  
37. El teatre o els gèneres dramàtics. Caracterització dels elements teatrals.  
38. Els orígens de la literatura. Trobadors, joglars i poetes.  
39 Ramon Llull i el naixement de la prosa.  
40. La historiografia medieval. Les quatre grans cròniques.  
41. La prosa religiosa i moralitzant dels segles XIV i XV.  
42 Jaume Roig i l'anomenada Escola Satírica Valenciana.  
43. L'Humanisme. Bernat Metge i Antoni Canals.  
44. Ausiàs March i la lírica dels segles XIV i XV.  
45. Joan Roís de Corella. La valenciana prosa.  
46. Els llibres de cavallers. Curial e Güelfa. Tirant lo Blanch.  
47. El teatre medieval: el Cant de la Sibil·la. Les consuetes. El misteri d'Elx.  
48. La literatura popular fins el segle XX.  
49. El fet literari des del Segle d'Or fins la Renaixença. Renaixement, Barroc, neoclassicisme i prerromanticisme.  
50 El romanticisme i la Renaixença. Pensament i evolució.   
51. La poesia del segle XIX.  
52. El teatre del segle XIX. Teatre romàntic i teatre popular.  
53. La narrativa del romanticisme al naturalisme.  
54. El modernisme. Pensament i evolució.  
55 La poesia i el teatre modernista.  
56. La narrativa modernista.  
57. El noucentisme. Pensament i evolució.  
58. La literatura dels noucentistes.  
59. La literatura d'avantguarda de principis del segle XX.  
60. El conte entre el modernisme i 1939.  
61. La literatura valenciana des de principi de segle fins el 1939.  
62. El teatre des del modernisme fins el 1939.  
63. La poesia de tradició simbolista i avantguardista. La literatura de l'exili.  
64. La novel·la psicològica.  
65. El periodisme al segle XX.  
66. El teatre a partir de 1939.  
67. La novel·la i el conte de postguerra.  
68. El realisme històric i la poesia social.  
69. La crítica, l'assaig i els llibres de memòries contemporanis.  
70 La literatura actual. La poesia, la narrativa i el teatre.  
71. Els gèneres principals de la literatura de masses: el relat d'aventures, la narració fantàstica i de terror, la novel·la policíaca i/o negra, la novel·la i el conte eròtics, de ciència-ficció, etc.